題三祖山
作者：王之道
朝代：宋

paragraphs: 觀山不憚遠，有癖老增劇。
是行廹王事，所過飛鳥疾。
路傍四五祖，不得着脚歷。
朝來所幹集，我願容自適。
衝寒走海會，嘯吟遂終日。
眷言三祖山，經從阻良覿。
僧果知我意，飯僕濟行色。
崎嶇五十里，入山及未昃。
山頭殘雪在，青瑶點微白。
殷勤承老禪，傾蓋同莫逆。
爲言住此山，予寶始今日。
欲以扶我衰，不鄙昔輕策。
捫蘿助探討，躡石共登陟。
群峰聳遥翠，一水漲深碧。
行行何所喜，兩脚有餘力。
歸來飽香積，清淡更過昔。